google/wiki40b huggingface dataset:
Φλαβία Μαξιμιανή Θεοδώρα

Γάμος

Προκειμένου να ενισχύσει τη δυναστική σχέση μεταξύ του ίδιου και του Μαξιμιανού, όταν ο Μαξιμιανός τον διόρισε ως Καίσαρα (κατώτερος Αυτοκράτορας) στα δυτικά, ο Κωνστάντιος χώρισε την πρώτη σύζυγό του Ελένη, με την οποία είχαν έναν γιο, και νυμφεύτηκε τη Θεοδώρα. Έκαναν έξι παιδιά: τον Φλάβιο Δαλμάτιο, τον Ιούλιο Κωνστάντιο, τον Αννιβαλιανό, τη Κωνσταντία, την Αναστασία και την Ευτροπία.
Όντερ

Ονομασίες

Ο Όντερ είναι γνωστός με πολλές ονομασίες σε αρκετές γλώσσες, αλλά οι σημερινές μοιάζουν πολύ μεταξύ τους. Αγγλικά και Γερμανικά: Όντερ (Oder), Τσέχικα και Πολωνικά: Όντρα (Οdra). Ο Κλαύδιος Πτολεμαίος δίνει το όνομα Σύηβος για τον εντοπισμό του σημερινού Όντερ. Το όνομα αυτό μοιάζει με τη σημερινή ονομασία Σβίνα, ένα από τα τρία κανάλια που μεταφέρουν τα νερά του ποταμού στη Βαλτική. Οι εκβολές ενός ποταμού που ονομάζεται Οὐιαδούα (ή Οὐιλδούα, λόγω της ομοιότητας των γραμμάτων Α και Λ), που στα λατινικά είναι Viadua ή Vildua, εντοπίζεται στο 1/3 της απόστασης του Σύηβου και του Βιστούλα, πιθανόν είναι ο σημερινός Βιέπτς. Στην Αρχαία εκκλησιαστική σλαβονική γλώσσα αναφέρεται ως Βιόντρ (Vjodr).

Γεωγραφικά στοιχεία

Ο Όντερ έχει 854 χλμ μήκος: 112 στην Τσεχία και 742 στην Πολωνία (συμπεριλαμβανομένων των 187 χλμ στα σύνορα με τη Γερμανία) και είναι ο δεύτερος μεγαλύτερος ποταμός στην Πολωνία μετά τον Βιστούλα. Έχει λεκάνη απορροής 118.861 τ.χλμ, 106.056 των οποίων είναι στην Πολωνία (89%), 7.217 είναι στην Τσεχία (6%)και 5.587 είναι στη Γερμανία (5%). Κανάλια των συνδέουν με τους ποταμούς Χάβελ, Σπρέε,Βιστούλας και Κλοντνίτσα. Διασχίζει τα βοϊβοδάτα Σιλεσία, Οπόλε, Κάτω Σιλεσία και Λούμπους στην Πολωνία καθώς και τα κρατίδια Βραδεμβούργο και Μεκλεμβούργο-Δυτική Πομερανία στη Γερμανία.
Η μεγαλύτερη πόλη πάνω στον Όντερ είναι η πολωνική πόλη Βρότσλαβ.

Πλοήγηση

Ο Όντερ είναι πλωτός για μεγάλο μέρος του συνολικού μήκους του. Στην πόλη Κόζλε ο ποταμός ενώνεται με το κανάλι Γκλιβίτσκι. Στη συνέχεια, ο ποταμός ρέει προς τις πόλεις Άισενχουτενσταντ (εκεί ο ποταμός συνδέεται με τον Σπρέε στο Βερολίνο). Στη Φρανκφούρτη ο ποταμός Βάρτα σχηματίζει μια πλωτή σύνδεση με την πόλη Πόζναν για μικρά πλοία. Κοντά στις εκβολλές του ο ποταμός φτάνει στην πόλη Στσέτσιν, ένα σημαντικό λιμάνι.
Βερτράνδος της Τουλούζης

Κόμης της Τρίπολης

Το 1095 ο πατέρας του έφυγε στην Α΄ Σταυροφορία και ο Βερτράνδος κυβέρνησε την κομητεία. Το διάστημα 1098-1100 εκτοπίστηκε από την εξαδέλφη του Φιλίππη της Τουλούζης, κόρη του Γουλιέλμου Δ΄ της Τουλούζης, μεγαλύτερου αδελφού τού Ραϋμόνδου Δ΄, ο σύζυγος της Γουλιέλμος Θ΄ της Ακουιτανίας δούκας της Ακουιτανίας βάδισε στην Τουλούζη και την κατέλαβε. Η Φιλίππη και ο σύζυγός της την υποθήκευσαν την κομητεία στον Βερτράνδο (1100) για να χρηματοδοτηθεί η εκστρατεία τού Γουλιέλμου Θ΄ στους Αγίους Τόπους. Ο πατέρας του απεβίωσε και ο Βερτράνδος έγινε επίσημα κόμης της Τουλούζης (1105), αργότερα έγινε επικεφαλής ομάδας που μετέβη στην Τρίπολη για να λάβει τον έλεγχο της πόλης (1108).
Εκτόπισε τον Γουλιέλμο Β΄ Ιορδάνη μέλος του Οίκου της Σερντάνια, τον οποίο είχαν εκλέξει οι στρατιώτες τού πατέρα του ως ονομαστικό κόμη της Τρίπολης (1109). Η πόλη δεν είχε καταληφθεί ακόμη αλλά την είχαν υποσχεθεί στον πατέρα του. Ο Βερτράνδος με τη συνδρομή τού Βαλδουίνου Α΄ της Ιερουσαλήμ και Γενουατικού στόλου κατέλαβε την Τρίπολη το ίδιο έτος (12 Ιουλίου 1109).
Κυβέρνησε την Τρίπολη ως το 1112 που απεβίωσε, τον διαδέχθηκε ο γιος του Πονς στην Τρίπολη και ο μικρότερος αδελφός του Αλφόνσος Ιορδάνης στην Τουλούζη.
Μόσχος Γικόνογλου

Βιογραφικά στοιχεία

Γεννήθηκε το 1932 στο Βρυσάκι Ημαθίας. Αποφοίτησε από την Ανωτέρα Σχολή Υπομηχανικών- Μηχανολόγων Αθηνών.
Εργαζόταν από τα παιδικά του χρόνια, και σε ηλικία 15 ετών έγινε μέλος του Σωματείου Μετάλλων του Εργατικού Κέντρου Θεσσαλονίκης. Υπήρξε στέλεχος της Ενιαίας Δημοκρατικής Αριστεράς (ΕΔΑ) και πρόεδρος της Πανελλήνιας Οργάνωσης Νεολαίας της, αλλά αργότερα αποχώρησε για να συνεργαστεί με τους τροτσκιστές του Μιχάλη Ράπτη, γνωστού και ως Πάμπλο, ενώ πραγματοποίησε επισκέψεις στη Σοβιετική Ένωση και στην Κούβα του Φιντέλ Κάστρο.
Το 1964 συνάντησε για πρώτη φορά τον Ανδρέα Παπανδρέου, τον οποίο έκτοτε ακολουθούσε. Μεταπολιτευτικά, υπήρξε ιδρυτικό μέλος του ΠΑΣΟΚ στην Ημαθία και γραμματέας της Νομαρχιακής Επιτροπής, ενώ εκλεγόταν συνεχώς βουλευτής για 27 χρόνια, από το 1977 μέχρι το 2004.
Τον Ιούλιο του 1982 τοποθετήθηκε υφυπουργός Γεωργίας, με υπουργό τον Κώστα Σημίτη, με τον οποίο σχεδόν αμέσως συγκρούστηκε. Παρέμεινε υφυπουργός μέχρι τον Φεβρουάριο του 1984.
Ο γιος του, Θανάσης Γικόνογλου, υπήρξε βουλευτής Ημαθίας του ΠΑΣΟΚ την περίοδο 2009 - 2012, ενώ ο ξάδερφός του Μπάμπης Γκιόνογλου ήταν για πολλά χρόνια δήμαρχος Αλεξάνδρειας.
Καρυδιά (φυτό)

Ονομασία

Η ονομασία στα λατινικά του γένους Juglans προέρχεται από τις λέξεις Jovis glans, που σημαίνουν Διὸς βάλανος (Διοσβάλανος).

Περιγραφή

Τα φύλλα της καρυδιάς είναι μεγάλα, μακριά, σύνθετα. Το κάθε φύλλο αποτελείται από 7-9 μικρά φύλλα, με ωοειδές σχήμα. Τα άνθη της είναι αφανή χωρίς πέταλα και τα αρσενικά σχηματίζουν ταξιανθίες. Ο κορμός της είναι παχύς και η διάμετρος του φτάνει τα 2,5 μέτρα.
Η κοινή καρυδιά φτάνει σε ύψος τα 35 μέτρα και είναι γνωστή και με τις ονομασίες αγγλική ή περσική.

Χρησιμότητα

Το ξύλο της καρυδιάς είναι ιδιαίτερα ανθεκτικό και δεν εμφανίζει ρωγμές. Είναι συμπαγές με εξαιρετική ελαστικότητα και χρησιμοποιείται στην κατασκευή επίπλων πολύ καλής ποιότητας.
Επειδή κατεργάζεται εύκολα χρησιμοποιείται και στην ξυλογλυπτική.

Πολλαπλασιασμός

Στην Ελλάδα η καρυδιά πολλαπλασιάζεται με σπόρο από καλά και ειδικά επιλεγμένα δέντρα. Σε άλλες χώρες ο πολλαπλασιασμός γίνεται με εμβολιασμό αλλά θεωρείται αρκετά δύσκολος.

Είδη

Πολύ διαδεδομένο είδος καρυδιάς στην Ευρώπη είναι η Καρυα η βασιλική (Juglans regia). Ένα είδος καρυδιάς είναι η μαύρη καρυδιά (Juglans nigra) δέντρο της Βόρειας Αμερικής που φτάνει σε ύψος τα 25 μέτρα και είναι μακρόβιο φυτό, που μπορεί να ξεπεράσει την ηλικία των 250 ετών.
Το ξύλο της είναι εξαιρετικής ποιότητας , ακριβό και ανθεκτικό.
Τα καρύδια που παράγει χρησιμοποιούνται στην αρτοποιία και στην παρασκευή γλυκών και παγωτού. Ακόμα ένα σημαντικό είδος είναι η Πτεροκαρύα της Κίνας και της Ιαπωνίας.
Κετονοσώματα

Τα κετονοσώματα είναι παραπροϊόντα του μεταβολισμού των λιπαρών οξέων, όταν αυτά διασπώνται στο ήπαρ για να δώσουν ενέργεια σε περιπτώσεις έλλειψης υδατανθράκων. Αυτά είναι το ακετοξικό, το β-υδροξυβουτυρικό και η ακετόνη. Το ακετυοξικό και το β-υδροξυβουτυρικό χρησιμοποιούνται κατά προτίμηση ως καύσιμα από την καρδιά και τον νεφρικό φλοιό, ενώ σε περιπτώσεις ανάγκης, ο εγκέφαλος μπορεί να χρησιμοποιήσει για πηγή ενέργειας τα κετονοσώματα.

Παραγωγή

Τα κετονοσώματα παράγονται από το ακέτυλο-CoA στα μιτοχόνδρια των κυττάρων του ήπατος όταν υπάρχει έλλειψη υδατανθράκων και η παραγωγή ενέργειας γίνεται από τα λιπαρά οξέα. Σε περιπτώσεις έλλειψης υδατανθράκων, το οξαλοξικό οξύ είναι μειωμένο, καθώς χρησιμοποιείται για την παραγωγή γλυκόζης, και δεν επαρκεί για την είσοδο των ακέτυλο-CoA στο κύκλο του κιτρικού οξέως. Σε αυτή την περίπτωση το ακέτυλο-CoA εκτρέπεται σε άλλη μεταβολική οδό και τελικά οδηγεί στο σχηματισμό των κετονοσωμάτων.
Στο πρώτο βήμα στο σχηματισμό των κετονοσωμάτων, δύο μόρια ακέτυλο-CoA συμπυκνώνονται και σχηματίζουν το ακετοακέτυλο-CoA από το ένζυμο θειολάση. Στη συνέχεια, αντιδρά με ένα ακόμη ακέτυλο-Coa και νερό και σχηματίζεται 3-υδροξυ-3-μεθυλογλουταρυλο-CoA, το οποίο στη συνέχεια διασπάται σε ακετυλο-CoA και ακετοξικό. Στην συνέχεια, το ακετοξικό ανάγεται σε β-υδροξυβουτυρικό στη μήτρα του μιτοχονδρίου με τη χρήση ενός NADH. Ο λόγος NADH/NAD+ καθορίζει αν θα γίνει ή όχι η αντίδραση. Επίσης, το ακετοξικό οξύ λόγο της χημικής δομής του, υφίσταται μια αργή αποκαρβοξυλίωση προς σχηματισμό ακετόνης. Η ακετόνη στη συνέχεια αποβάλλεται μέσω των ούρων ή της αναπνοής και αυτή η απώλεια είναι που οδηγεί στη μείωση του βάρους στις κετογενικές δίαιτες.

Χρήση ως πηγή ενέργειας

Αν και αποτελούν παραπροϊόντα του μεταβολισμού, κάποιοι ιστοί μπορούν να χρησιμοποιήσουν το ακετοξικό και το β-υδροξυβουτυρικό ως πηγή ενέργειας. Το β-υδροξυβουτυρικό μετατρέπεται ξανά σε ακετοξικό, το οποίο ενεργοποιείται με την προσθήκη του συνενζύμου α από ένα ηλέκτρυλο-CoA από μια ειδική μεταφοράση, η οποία όμως δεν υπάρχει στο ήπαρ. Στη συνέχεια το ακετοξικό διασπάται σε μόρια ακέτυλο-CoA με θειόλυση, τα οποία μπορούν να παράγουν ενέργεια μέσω του κύκλου του κιτρικού οξέως. Η υψηλή συγκέντρωση ακετοξικού στο αίμα μειώνει το ρυθμό λιπόλυσης στο λιπώδη ιστό. Ιστοί που χρησιμοποιούν κετονοσώματα για την παραγωγή ενέργειας είναι η καρδιά και ο φλοιός του νεφρού. Αυτοί οι ίστοι προτιμούν τα κετονοσώματα έναντι της γλυκόζης. Κετονοσωμάτα χρησιμοποιεί και ο εγκέφαλος για πηγή ενέργειας σε περιπτώσεις ασιτίας ή διαβήτη.
1117 Ρεγκινίτα

Φυσικά χαρακτηριστικά

Τα φυσικά χαρακτηριστικά της Ρεγκινίτας είναι άγνωστα. Η Ρεγκινίτα περιστρέφεται γύρω από τον εαυτό της μία φορά κάθε 2 ώρες και 57 λεπτά.
Δήμος Αιγινίου

Δήμαρχοι

Ο Δήμος είναι νομοθετικά αναγνωρισμένος από το 1946. Προηγουμένως υπήρχε ως κοινότητα.
Άστον Ήτον

Προσωπική Ζωή

Γεννήθηκε στο Πόρτλαντ,του Όρεγκον,στις 21 Ιανουαρίου του 1988.
Ο Ήτον παντρεύτηκε την συγκάτοικο του στο Πανεπιστήμιο του Όρεγκον,την Καναδή επταθλήτρια Μπριάν Τάισεν-ίτον  στις 15 Ιουλίου του 2013,ένα χρόνο αφότου αγωνίστηκαν και οι δύο στους Ολυμπιακούς του Λονδίνου.

Κολλεγιακή Καριέρα

Τον Ήτον αρχικά προπονούσε ο Ντάν Στίλ στο Όρεγκον. Υπό τις οδηγίες του Στίλ,ο Ήτον βελτίωσε γρήγορα τις επιδόσεις του στα 1500μ,το ύψος,τα εμπόδια και το επι κοντώ. Βελτίωσε το ρεκόρ του στο επι κοντώ κατα 1 μέτρο και 20 εκατοστά μέσα σε ένα χρόνο,και έφτασε τους 8000 βαθμούς στην έκτη του χρονιά στο δέκαθλο ως αθλητής κολλεγίου. Αφότου ο Στίλ έφυγε το 2010,το πανεπιστήμιο προσέλαβε τον Χάρι Μάρα για να εξελίξει περαιτέρω τις ικανότητες του Ήτον. 
Το 2008,ο Ήτον κέρδισε το δέκαθλο στο στο Πρωτάθλημα Ανοιχτού Στίβου για τον Εθνικό Κολλεγιακό Αθλητικό Σύνδεσμο Αμερικής.
Το 2009,ο Ήτον υπερασπίστηκε τον τίτλο του στο δέκαθλο στο Πρωτάθλημα Εθνικού Κολλεγιακού Αθλητικού Σύνδεσμου Αμερικής,κερδίζοντας με 8.241 βαθμούς. Κέρδισε επίσης τον τίτλο στο έπταθλο την ίδια χρονιά στους Αγώνες Κλειστού Στίβου για τον Εθνικό Κολλεγιακό Αθλητικό Σύνδεσμο Αμερικής με 5.988 βαθμούς.

2008-2009

Στα Δοκιμαστικά του 2008 για τους Ολυμπιακούς Αγώνες,ο Ήτον τερμάτισε 5ος συνολικά με 8.111 βαθμούς.
Στο Πρωτάθλημα Ανοιχτού Στίβου Αμερικής το 2009,ο Ήτον τερμάτισε 2ος στο δέκαθλο πίσω απο τον Τρέι Χάρντι με 8.075 βαθμούς. Αυτό του έδωσε μια θέση στο Παγκόσμιο Πρωτάθλημα Ανοιχτού στίβου στο Βερολίνο (2009) όπου τερμάτισε 18ος με 8.061 βαθμούς.

2011-2012

Ο Ήτον βελτίωσε το δικό του παγκόσμιο ρεκόρ στο έπταθλο κλειστού στίβου στο Διεθνές Μίτνγκ Πολλαπλών Αγωνισμάτων Κλειστού Στίβου στο Ταλίν το Φεβρουάριο του 2011. Παρόλο που δεν τα πήγε καλά στο ύψος συγκέντρωσε 6568 βαθμούς. 
Τον Αύγουστο του 2011,στο Παγκόσμιο Πρωτάθλημα της Νταεγού,ο Ήτον κέρδισε το ασημένιο μετάλλιο στο δέκαθλο με 8505 βαθμούς,χάνοντας την πρώτη θέση από τον συμπατριώτη του Τρέι Χάρντι.
Γκέρσον Σάντος ντα Σίλβα

Συλλογική Καριέρα

Γεννημένος στο Μπελφόρντ Ρόσο του Ρίο ντε Τζανέιρο, ο Γκέρσον αναδείχθηκε στα τμήματα υποδομής της Φλουμινένσε. Στις 28 Αυγούστου 2014, προβιβάστηκε στην πρώτη ομάδα του συλλόγου, όντας συμπεριληφθείς στην αποστολή της ομάδας ενόψει του Κόπα Σουνταμερικάνα εκείνης της σεζόν.
Στις 12 Νοεμβρίου, ο Γκέρσον υπέγραψε νέο συμβόλαιο διάρκεια πέντε ετών με τον σύλλογο. Στην συνέχεια, η περίπτωσή του τράβηξε το ενδιαφέρον συλλόγων όπως οι Μπαρτσελόνα, Ατλέτικο Μαδρίτης και Γιουβέντους σε όλη την διάρκεια της σεζόν, ωστόσο δεν υπήρξε κάποια μεταγραφική συνέχεια στην συγκεκριμένη υπόθεση.
Ο Γκέρσον πραγματοποίησε το επαγγελματικό ντεμπούτο του στις 22 Φεβρουαρίου 2015, εισερχόμενος ως αλλαγή στο δεύτερο ημίχρονο εντός έδρας ήττας με σκορ 0–1 απέναντι στη Βάσκο για το Καμπεονάτο Καριόκα. Πέτυχε το πρώτο του τέρμα με τον σύλλογο στις 8 Μαρτίου, πετυχαίνοντας το δεύτερο τέρμα σε μια εντός έδρας επικράτηση με σκορ 3–1 επί της Μποταφόγκο. Αγωνίστηκε συνολικά σε 12 αναμετρήσεις στην διάρκεια της σεζόν για την συγκεκριμένη διοργάνωση, πετυχαίνοντας τέσσερα τέρματα. Ο Γκέρσον πραγματοποίησε το ντεμπούτο του στη Σέριε Α΄ στις 9 Μαΐου 2015, ξεκινώντας ως βασικός στην εντός έδρας επικράτηση της ομάδας του με σκορ 1–0 επί της Ζουανβίλ.
Καθώς φερόταν να βρίσκεται σε επαφές με αριθμό κορυφαίων ευρωπαϊκών συλλόγων στην διάρκεια της χειμερινής μεταγραφικής περιόδου του 2015–16, ο Γκέρσον, τελικώς, ολοκλήρωσε την μεταγραφή του στην ιταλική Ρόμα στις 4 Ιανουαρίου 2016, έναντι ποσού της τάξεως των 15 εκατομμυρίων ευρώ.

Διεθνής Καριέρα

Στις 27 Νοεμβρίου 2014, ο Γκέρσον κλήθηκε στην Εθνική Βραζιλίας U20 ενόψει του Νοτιοαμερικάνικου Πρωταθλήματος U20 του 2015. Πραγματοποίησε το ντεμπούτο του με την ομάδα στις 15 Ιανουαρίου 2015, ξεκινώντας ως βασικός στη νίκη της Βραζιλίας με σκορ 2–1 επί της Χιλής,, ενώ αγωνίστηκε στο σύνολο του υπολοίπου των αναμετρήσεων για την διοργάνωση.
Δημήτρης Πανταζής

Βιογραφικά στοιχεία

Γεννήθηκε το 1934 στο Καστόρειο Λακωνίας. Σπούδασε στην Νομική Σχολή του Πανεπιστημίου Αθηνών και άσκησε μαχόμενη δικηγορία.
Υπήρξε πολιτικό στέλεχος της Ενώσεως Κέντρου και μεταπολιτευτικά του ΠΑΣΟΚ, με το οποίο και ήταν υποψήφιος βουλευτής Λακωνίας. Από τον Απρίλιο του 1982 μέχρι τον Σεπτέμβριο του 1985 διατέλεσε νομάρχης Σάμου, και στην συνέχεια, από τον Σεπτέμβριο του 1985 έως τον Ιούλιο του 1988, νομάρχης Αχαΐας.
Τον Ιούλιο του 1988 τοποθετήθηκε γενικός γραμματέας του Υπουργείου Δημόσιας Τάξης, θέση στην οποία παρέμεινε έως τον Νοέμβριο της ίδιας χρονιάς, οπότε αντικαταστάθηκε από τον Γιάννη Πανούτσο.
2385 Μουστέλ

Φυσικά χαρακτηριστικά

Ο Μουστέλ περιστρέφεται γύρω από τον εαυτό του μία φορά κάθε 4 ώρες 35 λεπτά και 38 δευτερόλεπτα.
Περί Ανέμων και Υδάτων (σειρά)

Υπόθεση

Η Αθηνά είναι μια χωρισμένη μεσήλικη που ζει στην Κέρκυρα με την μεγαλύτερη αδελφή της, μια πρώην τραγουδίστρια και μουσικό, τη Μυρσίνη. Η υιοθετημένη κόρη της, η Λίζα, σπουδάζει ιστορία της τέχνης στο Παρίσι και η Αθηνά έχει ψυχρές σχέσεις με τον πρώην άντρά της και θετό πατέρα της Λίζας, το Νεκτάριο, ο οποίος είναι μαέστρος της φιλαρμονικής της Κέρκυρας. Ο Νεκτάριος αποφεύγει την Αθηνά και κρύβεται για να μην τη συναντήσει στο δρόμο. Στο διπλανό σπίτι μετακομίζει ένας συνταξιούχος ναυτικός, ο Λύσανδρος, ο οποίος γίνεται φίλος με την Αθηνά και τη Μυρσίνη. Μεταξύ τους αναπτύσσεται μια τρυφερή φιλική σχέση. Η Λίζα ετοιμάζεται να γυρίσει στην Κέρκυρα, για να περάσει το Πάσχα με την Αθηνά. Ο Λέλος, ο αρραβωνιαστικός της Λίζας, διαφωνεί γιατί βαριέται. Τελικά μια ξαφνική απεργία της Πολιτικής Αεροπορίας στην Ελλάδα, γίνεται αφορμή να γνωρίσει η Λίζα τον Βαλέριο, που είναι κυβερνήτης του αεροπλάνου που θα την φέρει πίσω. Η γνωριμία του με την Αθηνά γίνεται μέσα σε κλίμα συμπάθειας και τρυφερότητας, όταν και οι δύο ακόμη δεν γνωρίζουν ότι στο Παρίσι έχει ξεκινήσει ένα ειδύλλιο ανάμεσα στα παιδιά τους. Τον Βαλέριο και τη Λίζα. Η Αθηνά χτυπάει συναγερμό, γιατί μαθαίνει ότι ο πιλότος είναι γυναικάς με δύο αποτυχημένους γάμους στο ενεργητικό του και επιπλέον γιατί δεν θέλει να χαλάσει το προξενιό της κόρης της με το Λέλο, που είναι γιος ενός πάμπλουτου επιχειρηματία με ξενοδοχεία στην Κέρκυρα.

Επιστροφή της σειράς

Από το 2015 κυκλοφόρησαν κάποια δημοσιεύματα που μιλούσαν για την επιστροφή της σειράς -12 χρόνια μετά την ολοκλήρωσή της- με τέταρτο κύκλο επεισοδίων. Η σεναριογράφος και η σκηνοθέτης της σειράς επιβεβαίωσαν τις φήμες αυτές  . Παρόλα αυτά, μέχρι σήμερα, δεν έχει ανακοινωθεί κάτι τέτοιο επίσημα και το σχέδια αυτό βρίσκεται υπό συζήτηση.
Μεταδεδομένα

Τα μεταδεδομένα (μετάφραση του όρου metadata, ο οποίος σχηματίζεται από την ελληνική λέξη μετά και τη λατινική λέξη data "δεδομένα") είναι δεδομένα τα οποία περιγράφουν άλλα δεδομένα. Κατά κανόνα, ένα σύνολο μεταδεδομένων περιγράφει ένα άλλο σύνολο δεδομένων, το οποίο αποτελεί μια πηγή.

Χρήση

Η βασική χρησιμότητα των μεταδεδομένων είναι να επιταχύνουν και να εμπλουτίζουν την αναζήτηση πηγών. Η αναζήτηση με τη χρήση μεταδεδομένων γλιτώνει τον χρήστη από περίπλοκες και χρονοβόρες χειροκίνητες διαδικασίες φιλτραρίσματος πληροφοριών.
Πυροβασία

Η Πυροβασία είναι τελετή πυρολατρική, κατ΄ άλλους ειδωλολατρική και πάντως οργιαστική που έχει σαφή σχέση με αρχαίες τελετές και μυστήρια Διονυσιακού χαρακτήρα που απαντάται μέχρι και σήμερα στον ελληνικό χώρο κυρίως στη Θράκη καθώς και στα παράλια του Ευξείνου Πόντου και της άλλοτε Ανατολικής Ρωμυλίας δια των λεγομένων Αναστενάρηδων. Σήμερα φέρεται διαδεδομένη και σε πολλές περιοχές της Μακεδονίας.
Γενικά η Πυροβασία εκτελείται "εν χορώ", με γυμνό βάδισμα πάνω σε ένα στρώμα πυρακτωμένων κάρβουνων, επί αρκετή ώρα, χωρίς την αίσθηση του πόνου ή να προκαλούνται ίχνη εγκαυμάτων. Παρά ταύτα πρόκειται για μια τελετουργία που εμφανίζεται και σε διάφορες άλλες περιοχές του πλανήτη, όπως στη Νότια Αμερική, στην Ασία, στην Αφρική και στην Ευρώπη. Εκ πρώτης όψης και σύμφωνα με αρκετούς, φαίνεται ότι κατά την πυροβασία παραβιάζονται οι νόμοι της Φύσης. Παρόλα αυτά έχουν διατυπωθεί διάφορες επιστημονικές ερμηνείες του φαινομένου σύμφωνα με τις οποίες η πυροβασία ίσως να μην αποτελεί παραβίαση των φυσικών νόμων πλην όμως πραγματοποιείται υπό έντονες ψυχολογικές επιδράσεις που κανείς δεν μπορεί να τις αμφισβητήσει, γεγονός που το καταμαρτυρά η παρατηρούμενη ακαΐα.

Έρευνα

Το φαινόμενο της πυροβασίας είναι ιδιαίτερα εντυπωσιακό και έχει κεντρίσει το ενδιαφέρον επιστημόνων διάφορων κλάδων, όπως η Λαογραφία, η Θρησκειολογία και η Φυσιολογία και ιδιαίτερα της Ψυχολογίας, στα φαινόμενα της οποίας και κατατάσσεται. Ακόμα αποτελεί για τους θιασώτες της Παραψυχολογίας μία από τις αποδείξεις για την ύπαρξη Υπερφυσικών δυνάμεων.

Από την πλευρά της  επιστήμης έχει διεξαχθεί έρευνα πάνω στο θέμα, ενώ έχουν πραγματοποιηθεί ακόμα και πειράματα πυροβασίας από τους ίδιους τους επιστήμονες προκειμένου να αποδειχτεί η φυσική ερμηνεία του φαινομένου που παρουσιάζεται παρακάτω.

Ενστάσεις στην επιστημονική εξήγηση

Μεγάλος αριθμός ανθρώπων στον ελλαδικό χώρο, αλλά και διεθνώς, δεν αποδέχεται την παραπάνω εξήγηση του φαινομένου. Οι ενστάσεις αυτές συνήθως οφείλονται σε άγνοια της ύπαρξης επιστημονικής εξήγησης ή μη κατανόηση της εξήγησης που δίνεται από την επιστήμη αφενός και αφετέρου από το γεγονός ότι κανένας μέχρι σήμερα επιστήμονας που αποδέχεται και υπερασπίζεται τα παραπάνω δεν έχει εκτεθεί ελεύθερα σε πυροβασία.

Λαογραφία

Σήμερα στην Ελλάδα πυροβασίες εκτελούνται στα λεγόμενα  Αναστενάρια. Κάτι παραπλήσιο είναι το πήδημα πάνω από τις φωτιές στον Κλήδονα αλλά με τα χρόνια έχει εκφυλιστεί κι απλώς πηδάνε πάνω από τη φωτιά ενώ παλιότερα περνούσαν βαδίζοντας μέσα της. Στη γειτονική Βουλγαρία γίνονται πυροβασίες σε τουριστικές λαογραφικές τελετές, χωρίς ιδιαίτερη προετοιμασία. Στην Πολυνησία οι τελετές πυροβασίας είναι συνδεδεμένες με εξαγνισμούς, για να φύγουν τα κακά πνεύματα. Παρόμοιο περιεχόμενο έχουν και οι ανάλογες τελετές σε αφρικανικές φυλές. Στη Νότια Αμερική, σε κάποιες φυλές ινδιάνων, η τελετουργία έχει χαρακτήρα πιστοποίησης της γενναιότητας των πολεμιστών της φυλής.
Γ΄ Εθνική ποδοσφαίρου ανδρών 1989-1990

Το πρωτάθλημα της Γ΄ Εθνικής ποδοσφαίρου ανδρών της περιόδου 1989-90 διεξήχθη σε δύο ομίλους με τη συμμετοχή 40 ομάδων. 
Με την ολοκλήρωση του πρωταθλήματος την άνοδο στην Β΄Εθνική εξασφάλισαν η Προοδευτική, ο Παναργειακός, η Αναγέννηση Γιαννιτσών και η Καβάλα.
Πρωταθλήτρια του νότιου ομίλου δεν στέφθηκε καμία ομάδα, αφού ποτέ δεν διεξήχθη αγώνας κατάταξης μεταξύ Προοδευτικής και Παναργειακού.
Μπαράζ υπήρξε ανάμεσα στον Παναρκαδικό και την Κέρκυρα στο γήπεδο του Αιγάλεω, με νικητή τον πρώτο, ο οποίος παρέμεινε στην κατηγορία.
Στη Δ΄Εθνική υποβιβάστηκαν οι ομάδες: Κέρκυρα, Αναγέννηση Άρτας, Ρόδος, Χαλκίδα, Αχαϊκή, Απόλλων Λάρισας, Αλεξάνδρεια, Αγροτικός Αστέρας, Αχιλλέας Φαρσάλων και Αιγινιακός Αιγινίου.
Νοβέμπεργκρουπε

Η Νοβέμπεργκρουπε (γερμανικά: Novembergruppe) ήταν μια ομάδα Γερμανών εξπρεσιονιστικών καλλιτεχνών και αρχιτεκτόνων. Συγκροτήθηκε στις 3 Δεκεμβρίου 1918 και πήρε το όνομά της από το μήνα της γερμανικής επανάστασης.
Οι καλλιτέχνες της ομάδας του Νοεμβρίου περιέγραψαν τον εαυτό τους ως ριζοσπαστική και επαναστατική. Η ομάδα συγχωνεύτηκε το Δεκέμβριο του 1918 με το Arbeitsrat für Kunst. Τα καλλιτεχνικά ρεύματα τον μέλλον ήταν ο φουτουρισμός και ο Ντανταϊσμός, ορισμένα μελόι προερχόντουσαν και από την σχολη του Μπάουχαους.

Ιδρυτικά μέλη

Η ομάδα ιδρύθηκε αρχικά κυρίως από ζωγράφους: Max Pechstein , Georg Tappert , César Klein , Moriz Melzer και Heinrich Ρίχτερ
Τσάρλι Λέιν

Βιογραφικά στοιχεία

Γεννήθηκε στις 31 Ιανουαρίου 1984 στο Μαριόν του Βισκόνσιν. Ξεκίνησε την καριέρα της στα 18 της χρόνια το 2002. Από τότε έχει στο ενεργητικό της 216 ταινίες σκληρού πορνό, αποκλειστικά λεσβιακού περιεχομένου.
Αθανάσιος Α. Πετσάλης

Βιογραφικά στοιχεία

Ήταν γιος του Αλέξανδρου Πετσάλη και γόνος της οικογένειας Πετσάλη. Εξελέγη βουλευτής Ξηροχωρίου Ευβοίας στις εκλογές του 1899 και επανεξελέγη σε αυτές του 1902 και του 1905.
Παουλίνιο (ποδοσφαιριστής)

Καριέρα σε συλλόγους

Ξεκίνησε την καριέρα του στη γενέτειρα του στα παιδικά τμήματα της Πορτουγκέζα Σάο Πάολο και στη συνέχεια της Πάο ντε Ασούκαρ.
Το καλοκαίρι του 2006 σε ηλικία 18 ετών πήγε δανεικός για ένα χρόνο στη Λιθουανία για την ΦΚ Βίλνιους όπου έκανε το επαγγελματικό του ντεμπούτο στο τοπικό ντέρμπι με τη Βέτρα Βίλνιους. Συνολικά πραγματοποίησε 38 εμφανίσεις και πέτυχε πέντε γκολ. Τον επόμενο χρόνο δόθηκε και πάλι δανεικός, αυτή τη φορά στην ΛΚΣ Λοντζ της πρώτης κατηγορίας του πολωνικού πρωταθλήματος. Έπαιξε 17 φορές χωρίς να σκοράρει.
Επιστρέφοντας στην πατρίδα του το καλοκαίρι του 2008 αρχικά έπαιξε με την Πάο ντε Ασούκαρ προτού δοθεί τον Ιούνιο του 2009 δανεικός για ένα χρόνο στην ΚΑ Μπραγκαντίνο της δεύτερης κατηγορίας του βραζιλιάνικου πρωταθλήματος, με την οποία εμφανίστηκε 28 φορές καταφέρνοντας να πετύχει έξι γκολ.
Το καλοκαίρι του 2010 ο Παουλίνιο έκανε το μεγάλο βήμα στην καριέρα του όταν μεταγράφηκε στο γίγαντα του βραζιλιάνικου ποδοσφαίρου Κορίνθιανς. Αν και στην αρχή χρησιμοποιήθηκε σαν αναπληρωματικός, μέχρι το τέλος της σεζόν είχε γίνει βασικός. Το 2011 κατέκτησε το πρωτάθλημα με την Κορίνθιανς και την επόμενη χρονιά το Κόπα Λιμπερταδόρες και το Παγκόσμιο Κύπελλο Συλλόγων.
Οι καλές του εμφανίσεις με την εθνική Βραζιλίας στο Κύπελλο Συνομοσπονδιών του 2013 του έφεραν λίγο καιρό μετά  μεταγραφή στην Πρέμιερ Λιγκ  για την Τότεναμ, όπου με 30 εμφανίσεις ήταν ο πρώτος σε συμμετοχές μέσος.

Διεθνής καριέρα

Ο Παουλίνιο έπαιξε για πρώτη φορά με την εθνική ομάδα της χώρας του τον Σεπτέμβριο  του 2011. Το πρώτο του γκολ με τη Βραζιλία στις 20 Σεπτεμβρίου ήταν αξιομνημόνευτο, καθώς ισοφάρισε στο ντέρμπι ενάντια στη μεγάλη αντίπαλο Αργεντινή. Συμμετείχε στην αποστολή της Βραζιλίας στο Κύπελλο Συνομοσπονδιών του 2013 παίζοντας σε όλα τα παιχνίδια και σκοράροντας δύο φορές. Βοήθησε την ομάδα του να κατακτήσει τον τίτλο, επικρατώντας με 3-0 στον τελικό της Ισπανίας και βραβεύθηκε ως ο τρίτος καλύτερος παίκτης της διοργάνωσης. Ο Φελίπε Σκολάρι τον συμπεριέλαβε στην αποστολή της Βραζιλίας για το Παγκόσμιο Κύπελλο του 2014.
Το 2015 πήγε στην κινεζική Κουανγκτσόου Έβεργκραντ,  με την οποία κατέκτησε το Τσάμπιονς Λιγκ Ασίας (2015), το Πρωτάθλημα Κίνας (2015) και το Σούπερ Καπ Κίνας (2016).